খুব স্পষ্টভাবে বলতে গেলে, সামরিক বাহিনীর সদস্যদের আমাদের সমাজের মানুষজন ভয় ও ঘৃণামিশ্রিত চোখে সমীহ করে। কেননা সামরিক বাহিনী কেবল সবচেয়ে সংগঠিত (যার সাদৃশ্য রয়েছে অনেকটা যান্ত্রিকতার সঙ্গে) প্রতিষ্ঠানই নয়, সবচেয়ে সশস্ত্র প্রতিষ্ঠানও বটে। আর এই সংঘবদ্ধতা ও সশস্ত্রসজ্জাকে অতীতে অপেক্ষাকৃত কম সংগঠিত নিরস্ত্রদের ওপর নানাভাবে অপব্যবহার করা হয়েছে। এমন এক অপব্যবহৃত প্রতিষ্ঠানের সদস্যদের দেখলে যত সমীহই জাগুক, ভয় ও ঘৃণা জাগে তারও বেশি। এরা আমাদের সমাজ ও পরিবারের, আমাদেরই আত্মীয়স্বজন, কিন্তু তাদের কর্মযজ্ঞের প্রাতিষ্ঠানিক ধরণটি তাই কখনোই তেমন সুখকর হয়ে ওঠেনি। এ অবস্থা আমাদের কাঙ্ক্ষিত নয়।